臨别成都帳飲萬里橋贈譚德稱
作者：陸游
朝代：宋

paragraphs: 成都城南萬里橋，蘆根蘋末風蕭蕭。
映花碾草鈿車小，駐坡驀澗青驄驕。
入門翠徑絕窈窕，臨水飛觀何岧嶤。
判無功名著不朽，惟仗詩酒寬亡聊。
迎霜早已足雉兔，微冷便欲思狐貂。
喜看縷膾映盤箸，恨欠斫蟹加橙椒。
坐中譚侯天下士，龍馬毛骨矜超遥。
烏犀白紵謫仙様，但可邂逅不可招。
今年一戰馘餘子，風送六翮凌青霄。
美人再拜乞利市，醉墨飛落生蛟綃。
我衰於世百無用，十年不趁含元朝。
華纓肻傍蕭颯鬢，寶带那束龍鍾腰。
祝君好去事明主，日望分喜來漁樵。
逰談引類亦細事，寄酒且解相如消。